二月二十三日遵奉聖詔出郊勸農謹賦詩一首示諸同寮
作者：周紫芝
朝代：宋

paragraphs: 星言出郊坰，緩轡遵微塗。
陂池湛新綠，阡陌開上腴。
春色嚮晼晚，農事日已趨。
有司奉漢詔，訓辭宣帝謨。
父老數十輩，龍鍾白髯鬚。
扶杖前致詞，謂當極勤劬。
曩也事格鬬，今當反田廬。
農桑遂温飽，里胥絕征誅。
兹焉不少力，是自貽瘠臞。
椒漿酌大斗，起坐時歡呼。
有如一日蜡，相期悅須臾。
殷勤頗自愧，小信殊未孚。
儻非獲三登，何以謝汝徒。
同寮數君子，妙略懷永圖。
願言規遲暮，共此豐歲娛。